Anders Ingstad

Anders Kjelbergsen Ingstad (1901–1988) var en norsk gårdbruker og kommunepolitiker i Hegra. Han var oppnevnt av okkupasjonsmyndighetene som ordfører i Hegra fra 1944 til 1945.

Han gikk Mære landbruksskole, og overtok i 1931 slektsgården Vestre Ingstad. Den var en av Hegras store skoggårder og hadde eget sagbruk. I 1932 ble han formann i Hegra landbrukslag. Ingstad hadde vanligvis fire–fem faste gårdsarbeidere utenom sin egen familie. I tillegg leide han inn onnefolk. I et minneord beskrives Anders Ingstad som «en hjemmets mann, som lite forsto av fordelene ved å holde seg fram her i livet».

Ingstad satt i styret i NS-laget i Hegra som ble dannet med 50 medlemmer i 1936. I 1939 ble han varamann til herredets plan- og tiltaksnemnd, som representant for Bondepartiet.

Han var også NS-medlem under okkupasjonen, og ble oppnevnt til medlem av Hegra herredsting av okkupasjonsmyndighetene. Fra januar til november 1941 var han oppnevnt som varaordfører. Høsten 1944 overtok han som ordfører etter Lars O. Setran. Historiker Egil Christophersen fant få spor av Ingstad, som han mente måtte ha «holdt en usedvanlig lav profil den korte tiden han fungerte som ordfører». I landssvikoppgjøret ble Ingstad dømt av Stjør- og Verdal herredsrett til å betale bøter og erstatning, og til begrenset rettighetstap i ti år.

Referanser 

Personer fra Stjørdal kommune
Norske bønder
Ordførere i Hegra
NS-ordførere i Nord-Trøndelag
Nordmenn fra andre verdenskrig
Medlemmer av Nasjonal Samling
Nordmenn dømt i landssvikoppgjøret etter krigen